KOMMISSIONENS DIREKTIV 1999/1/EF af 21. januar 1999 om indsættelse af et aktivt stof (kresoxim-methyl) i bilag I til Rådets direktiv 91/414/EØF om markedsføring af plantebeskyttelsesmidler (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), senest ændret ved Kommissionens direktiv 97/73/EF (2), i det følgende benævnt »direktivet«, særlig artikel 6, stk. 3, og

ud fra følgende betragtninger:

I henhold til artikel 6, stk. 2, i direktiv 91/414/EØF modtog Belgien den 28. marts 1995 en ansøgning fra BASF Aktiengesellschaft, i det følgende benævnt »ansøgeren«, om optagelse af det aktive stof kresoxim-methyl i direktivets bilag I;

i henhold til direktivets artikel 6, stk. 3, bekræftede Kommissionen i beslutning 96/266/EF (3) af 1. april 1996, at det forelagte dossier for kresoxim-methyl principielt kunne anses for at opfylde data- og informationskravene i direktivets bilag II, og for et plantebeskyttelsesmiddel, der indeholder det aktive stof, i bilag III;

i henhold til direktivets artikel 5, stk. 1, bør et aktivt stof optages i bilag I for en periode på højst ti år, hvis det kan forventes, at det ikke har nogen skadelige virkninger på menneskers eller dyrs sundhed eller på grundvandet eller nogen uacceptabel indvirkning på miljøet;

kresoxim-methyls virkninger på menneskers sundhed og miljøet er blevet vurderet i henhold til direktivets artikel 6, stk. 2 og 4, for de anvendelsesformål, som ansøgeren har foreslået; Belgien, der fungerer som rapporterende medlemsstat, forelagde den 15. januar 1997 Kommissionen den pågældende vurderingsrapport;

rapporten er blevet behandlet af medlemsstaterne og Kommissionen i Den Stående Komité for Plantesundhed; behandlingen blev afsluttet den 16. oktober 1998 med Kommissionens revisionsrapport om kresoxim-methyl; det kan være påkrævet at ajourføre denne rapport for at tage hensyn til den tekniske og videnskabelige udvikling; i så fald skal betingelserne for optagelsen af kresoxim-methyl i bilag I til direktiv 91/414/EØF også ændres, jf. direktivets artikel 6, stk. 1;

dossieret og oplysningerne fra behandlingen er også blevet forelagt for Den Videnskabelige Komité for Planter til udtalelse; komitéen afgav sin udtalelse den 14. juli 1998;

af vurderingen fremgår det, at plantebeskyttelsesmidler, der indeholder det pågældende aktive stof, kan forventes generelt at opfylde kravene i direktivets artikel 5, stk. 1, litra a) og b), og stk. 3, især med hensyn til de anvendelsesformål, der er undersøgt; derfor bør det aktive stof indsættes i bilag I, for at plantebeskyttelsesmidler, der indeholder det pågældende aktive stof, kan blive godkendt i overensstemmelse med direktivet i alle medlemsstaterne;

efter optagelsen bør medlemsstaterne have en rimelig frist til at gennemføre bestemmelserne i direktiv 91/414/EØF om plantebeskyttelsesmidler, der indeholder kresoxim-methyl, og inden udløbet af denne frist især ændre gældende foreløbige godkendelser eller meddele nye godkendelser i overensstemmelse med direktivet; der kan også kræves en længere frist for plantebeskyttelsesmidler, der indeholder kresoxim-methyl og andre aktive stoffer, som står i bilag I;

medlemsstaterne bør opbevare den endelige revisionsrapport, så den er tilgængelig for interesserede parter (bortset fra fortrolige oplysninger som omhandlet i direktivets artikel 14), eller stille den til rådighed for dem;

revisionsrapporten kræves, for at medlemsstaterne på rette måde kan gennemføre flere afsnit af de ensartede principper, som er fastlagt i direktivets bilag VI, hvor disse principper henviser til vurderingen af de bilag II-data, som er blevet forelagt med henblik på optagelse af det aktive stof i direktivets bilag I;

de i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed af 16. oktober 1998 -

UDSTEDT FØLGENDE DIREKTIV:

Artikel 1

Kresoxim-methyl indsættes som aktivt stof i bilag I til direktiv 91/414/EØF som angivet i bilaget til nærværende direktiv.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. juli 1999.

2. For plantebeskyttelsesmidler, der indeholder kresoxim-methyl tillige med et andet aktivt stof, som står i bilag I til direktiv 91/414/EØF, forlænges den frist, der er anført i stk. 1, hvis der er fastsat en længere gennemførelsesfrist i direktivet om indsættelse af dette andet aktive stof i bilag I til direktiv 91/414/EØF.

3. Medlemsstaterne opbevarer den endelige revisionsrapport, så den er tilgængelig for interesserede parter, bortset fra fortrolige oplysninger som omhandlet i direktivets artikel 14, eller stiller den til rådighed for dem efter udtrykkelig anmodning herom.

4. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft den 1. februar 1999.

Artikel 4

Dette direktiv er rettet til medlemsstaterne.

Udfærdiget i Bruxelles, den 21. januar 1999.

På Kommissionens vegne

Franz FISCHLER

Medlem af Kommissionen

(1) EFT L 230 af 19. 8. 1991, s. 1.

(2) EFT L 353 af 24. 12. 1997, s. 26.

(3) EFT L 91 af 12. 4. 1996, s. 74.

BILAG

KRESOXIM-METHYL

1. Identitet:

(IUPAC) methyl (E)-2-methoxyimino-2-[2-(o-tolyloxymethyl)phenyl]acetat

2. Særlige betingelser, der skal opfyldes:

2.1. Det aktive stof skal have en minimumsrenhed på 910 g/kg.

2.2. Må kun tillades anvendt som fungicid.

2.3. Medlemsstaterne skal lægge speciel vægt på beskyttelsen af grundvandet, når forholdene kræver særlige hensyn.

2.4. Med henblik på gennemførelsen af de ensartede principper i bilag VI bør der tages hensyn til konklusionerne i revisionsrapporten om kresoxim-methyl, særlig tillæg I og II, som afsluttet i Den Stående Komité for Plantesundhed den 16. oktober 1998.

3. Optagelsen udløber: 31. januar 2009.